Ekki stendur til að herða aðgerðir á landamærum hér vegna nýja afbrigðisins að svo stöddu. Forstjóri Íslenskrar erfðagreiningar segir að það séu engar rannsóknir sem bendi til þess að þetta sé hættulegra en delta-afbrigðið.
Núgildandi sóttvarnareglur á landamærum gilda til fimmtánda janúar. Þórólfur Guðnason sóttvarnalæknir segir að fylgst sé með nýju afbrigði kórónuveirunnar, sem talað hefur verið um að sé skæðara en önnur afbrigði, en ekkert bendi til þess að ástæða sé til þess að herða aðgerðir að svo stöddu.
Kári Stefánsson, forstjóri Íslenskrar erfðagreiningar tekur undir það að ekki sé ástæða til þess að grípa til hertra aðgerða á landamærum. Hann segir að það séu engar rannsóknir sem bendi til þess að þetta afbrigði sé verra en Delta afbrigðið.
Sóttvarnalæknir segir að ekki standi til að leggja til hertar aðgerðir á landamærum hérlendis vegna nýja afbrigðisins. 